SCC รับยอดขายรวมปีนี้ลด 3-5% หลังดีมานด์ปูนในปท.หด-ปิดซ่อมโรงโอเลฟินส์
SCC รับยอดขายรวมปีนี้ลด 3-5% หลังดีมานด์ปูนในปท.หด 2-3%-ปิดซ่อมโรงโอเลฟินส์ ปลายพ.ย.59
26 ต.ค. 2559

บริษัทปูนซิเมนต์ไทย จำกัด (มหาชน) หรือ SCC ระบุว่า บริษัทยอมรับยอดขายรวมปีนี้อาจจะหดตัวราว 3-5% จากปีก่อน หลังจากช่วง 9 เดือนแรกติดลบไปแล้ว 3% โดยคาดความต้องการใช้ปูนในประเทศปีนี้จะลดลง 2-3% หลังจาก 9 เดือนแรกติดลบ 1% และมองว่าไตรมาส 4/59 คงยังไม่ฟื้นตัว
ขณะที่ SCC จะหยุดเดินเครื่องโรงโอเลฟินส์ของ ROC เพื่อซ่อมบำรุงในช่วงปลายเดือน พ.ย.59 เป็นเวลา 40 วัน ซึ่งคงจะกระทบกำลังผลิตโอเลฟินส์รวมประมาณ 3-5%
ด้านการลงทุนในปีนี้คาดว่าคงจะไม่ถึงเป้าหมายที่ตั้งงบลงทุนรวมไว้ 4-5 หมื่นล้านบาท เนื่องจากมีบางโครงการล่าช้ากว่าแผนเล็กน้อย โดยคาดว่าจะเลื่อนไปใช้ในไตรมาส 1/60 แทน โดยเบื้องต้น SCC คาดว่าจะตั้งงบลงทุนในปี 60 ราว 5 หมื่นล้านบาท และอาจมีส่วนเพิ่มที่เหลือจากปีนี้ไปรวมด้วย ส่วนโรงงานกระดาษบรรจุภัณฑ์ในประเทศเวียดนามกำลังผลิตกว่า 2 แสนตัน/ปี จะเริ่มเดินเครื่องผลิตตามแผนงานในไตรมาส 4/59